CELEX: 32014D0175
Language: lv
Date: 2014-03-27 00:00:00
Title: 2014/175/ES: Komisijas Īstenošanas lēmums ( 2014. gada 27. marts ), ar ko groza Lēmumu 2007/777/EK attiecībā uz gaļas produktu, apstrādātu kuņģu, pūšļu un zarnu, kas gatavoti no svaigas mājputnu gaļas, tostarp saimniecībās audzētu un savvaļas medījamu putnu gaļas, importu (izziņots ar dokumenta numuru C(2014) 1904)  Dokuments attiecas uz EEZ

29.3.2014   
            
            
               LV
            
            
               Eiropas Savienības Oficiālais Vēstnesis
            
            
               L 95/31
            
         KOMISIJAS ĪSTENOŠANAS LĒMUMS
   (2014. gada 27. marts),
   ar ko groza Lēmumu 2007/777/EK attiecībā uz gaļas produktu, apstrādātu kuņģu, pūšļu un zarnu, kas gatavoti no svaigas mājputnu gaļas, tostarp saimniecībās audzētu un savvaļas medījamu putnu gaļas, importu
   (izziņots ar dokumenta numuru C(2014) 1904)
   (Dokuments attiecas uz EEZ)
   (2014/175/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1992. gada 17. decembra Direktīvu 92/118/EEK, ar ko paredz dzīvnieku veselības un sabiedrības veselības prasības attiecībā uz tādu produktu tirdzniecību un ievešanu Kopienā, uz kuriem neattiecas šādas prasības, kas paredzētas īpašos Kopienas noteikumos, kuri minēti Direktīvas 89/662/EEK A pielikuma I daļā, un – attiecībā uz slimību izraisītājiem – īpašos Kopienas noteikumos, kuri minēti Direktīvā 90/425/EEK (1), un jo īpaši tās 10. panta 2. punkta c) apakšpunktu,
   ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (2), un jo īpaši tās 8. panta ievadfrāzi, 8. panta 1. punkta pirmo daļu, 8. panta 4. punktu, 9. panta 2. punkta b) apakšpunktu un 9. panta 4. punkta b) un c) apakšpunktu,
   tā kā:
   
               (1)
            
            
               Komisijas Lēmumā 2007/777/EK (3) paredzēti noteikumi par importu Savienībā noteiktu gaļas produktu sūtījumiem, kas paredzēti lietošanai cilvēku uzturā, un apstrādātiem kuņģiem, pūšļiem un zarnām. Minētajā lēmumā ir iekļauts to trešo valstu un to daļu saraksts, no kurām šādu importu atļauj, un minētā lēmuma III pielikumā ir noteikts dzīvnieku veselības un sabiedrības veselības aizsardzības sertifikāta paraugs attiecībā uz šīm precēm, ko paredzēts ievest Savienībā no trešām valstīm.
            
         
               (2)
            
            
               Komisijas Regula (EK) Nr. 798/2008 (4) nosaka veterinārās sertifikācijas prasības mājputnu un mājputnu produktu importam Savienībā un tranzītam caur to. Regulā paredzēts, ka mājputnu izcelsmes preces, uz kurām tā attiecas, drīkst importēt Savienībā un pārvadāt tranzītā caur to tikai no trešām valstīm, teritorijām, zonām vai nodalījumiem, kas ir iekļauti minētās regulas I pielikuma 1. daļas tabulā. Tajā arī paredzēts, ka šādam importam ir jāpievieno veterinārais sertifikāts, kā norādīts minētajā tabulā, attiecīgajai mājputnu izcelsmes precei, kurš aizpildīts saskaņā ar piezīmēm un veterināro sertifikātu paraugiem, kas noteikti minētā pielikuma 2. daļā.
            
         
               (3)
            
            
               Turklāt veterinārā sertifikāta paraugs mājputnu gaļai “POU”, paraugs saimniecībās audzētu skrējējputnu gaļai, kas paredzēta lietošanai pārtikā, “RAT” un paraugs savvaļas medījamo putnu gaļai “WGM”, kas minēti Regulas (EK) Nr. 798/2008 I pielikuma 2. daļā, noteic, ka svaigai gaļai jābūt iegūtai no mājputniem vai skrējējputniem, kas ir no uzņēmumiem, kuros nav noteikti dzīvnieku veselības ierobežojumi saistībā ar kādu no slimībām, pret kurām mājputni vai skrējējputni ir uzņēmīgi, vai no savvaļas medījamiem putniem, kuri ir nonāvēti teritorijās, ap kurām 10 km rādiusā, vajadzības gadījumā ietverot kaimiņvalstu teritoriju, nav bijis augsti patogēnās putnu gripas vai Ņūkāslas slimības uzliesmojums vismaz iepriekšējās 30 dienas.
            
         
               (4)
            
            
               Dzīvnieku veselības nosacījumi gaļas produktu, apstrādātu kuņģu, pūšļu un zarnu sagatavošanai no svaigas mājputnu gaļas, tostarp saimniecībās audzētu un savvaļas medījamu putnu gaļas, kā noteikts II.1.3. daļā dzīvnieku veselības un sabiedrības veselības aizsardzības sertifikāta paraugā, kas sniegts Lēmuma 2007/777/EK III pielikumā, attiecas uz putnu gripu un Ņūkāslas slimību. Tomēr veterināro sertifikātu paraugi “POU”, “RAT” un “WGM”, kas noteikti Regulas (EK) Nr. 798/2008 I pielikuma 2. daļā, attiecas tikai uz īpaši patogēno putnu gripu. Tādēļ ir nepieciešams grozīt dzīvnieku veselības un sabiedrības veselības aizsardzības sertifikāta paraugu, kas noteikts Lēmuma 2007/777/EK III pielikumā, lai to saskaņotu ar prasībām attiecībā uz svaigu gaļu, kā paredzēts veterināro sertifikātu paraugos “POU”, “RAT” un “WGM”, kas noteikti Regulas (EK) Nr. 798/2008 I pielikuma 2. daļā.
            
         
               (5)
            
            
               Turklāt dzīvnieku veselības un sabiedrības veselības sertifikāta paraugs, kas noteikts Lēmuma 2007/777/EK III pielikumā, atsaucas uz Padomes Direktīvu 90/539/EEK (5), kas ir aizstāta ar Padomes Direktīvu 2009/158/EK (6), un uz Komisijas Lēmumu 2006/696/EK (7), kurš ir aizstāts ar Regulu (EK) Nr. 798/2008. Tādēļ ir attiecīgi jāatjaunina minētās atsauces.
            
         
               (6)
            
            
               Tādēļ ir attiecīgi jāgroza Lēmuma 2007/777/EK III pielikums.
            
         
               (7)
            
            
               Lai izvairītos no tirdzniecības traucējumiem, pārejas periodā būtu jāatļauj izmantot dzīvnieku veselības un sabiedrības veselības aizsardzības sertifikāti attiecībā uz noteiktiem gaļas produktiem un apstrādātiem kuņģiem, pūšļiem un zarnām, ko paredzēts ievest Savienībā no trešām valstīm, kas aizpildīti saskaņā ar dzīvnieku veselības un sabiedrības veselības aizsardzības sertifikāta paraugu Lēmuma 2007/777/EK III pielikumā, kā tas bija formulēts pirms grozījumiem, ko ievieš ar šo lēmumu.
            
         
               (8)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmuma 2007/777/EK grozījums
   Lēmuma 2007/777/EK III pielikumu aizstāj ar šā lēmuma pielikumu.
   2. pants
   Pārejas noteikumi
   Pārejas periodā līdz 2014. gada 30. septembrim gaļas produktu un apstrādātu kuņģu, pūšļu un zarnu sūtījumu ievešanu Savienībā, pievienojot dzīvnieku veselības un sabiedrības veselības aizsardzības sertifikātu, kas aizpildīts saskaņā ar paraugu Lēmuma 2007/777/EK III pielikumā, kā tas bija formulēts pirms grozījumiem, kas izdarīti ar šā lēmuma 1. pantu, turpina atļaut, ja dzīvnieku veselības un sabiedrības veselības aizsardzības sertifikāts tika parakstīts pirms 2014. gada 30. jūlija.
   3. pants
   Adresāti
   Lēmums ir adresēts dalībvalstīm.
   
      Briselē, 2014. gada 27. martā
      
         
            Komisijas vārdā –
         
            Komisijas loceklis
         
         Tonio BORG
      
   
   
      (1)  OV L 62, 15.3.1993., 49. lpp.
   
      (2)  OV L 18, 23.1.2003., 11. lpp.
   
      (3)  Komisijas 2007. gada 29. novembra Lēmums 2007/777/EK, ar kuru paredz dzīvnieku veselības un sabiedrības veselības aizsardzības prasības un sertifikātu paraugus tādu gaļas produktu un apstrādātu kuņģu, pūšļu un zarnu importam no trešām valstīm, kas paredzēti lietošanai pārtikā, un ar kuru atceļ Lēmumu 2005/432/EK (OV L 312, 30.11.2007., 49. lpp.).
   
      (4)  Komisijas 2008. gada 8. augusta Regula (EK) Nr. 798/2008 par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).
   
      (5)  Padomes 1990. gada 15. oktobra Direktīva 90/539/EEK par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (OV L 303, 31.10.1990., 6. lpp.).
   
      (6)  Padomes 2009. gada 30. novembra Direktīva 2009/158/EK, par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (OV L 343, 22.12.2009., 74. lpp.).
   
      (7)  Komisijas 2006. gada 28. augusta Lēmums 2006/696/EK par to trešo valstu saraksta izveidošanu, no kurām drīkst ievest un tranzītā caur Kopienu pārvadāt mājputnus, inkubējamas olas, diennakti vecus cāļus, mājputnu, skrējējputnu un savvaļas medījamo putnu gaļu, olas un olu produktus un noteiktas bezpatogēnu olas, un par spēkā esošajiem veterinārās sertifikācijas noteikumiem (OV L 295, 25.10.2006., 1. lpp.).
   
      PIELIKUMS
      
         
            “III PIELIKUMS
            
               Dzīvnieku veselības un sabiedrības veselības aizsardzības sertifikāta paraugs attiecībā uz noteiktiem gaļas produktiem un apstrādātiem kuņģiem, pūšļiem un zarnām, ko paredzēts ievest Eiropas Savienībā no trešām valstīm